CELEX: 32018R1728
Language: da
Date: 2018-07-13 00:00:00
Title: Kommissionens delegerede forordning (EU) 2018/1728 af 13. juli 2018 om supplerende regler til forordning (EU) nr. 515/2014, hvad angår tildelingen af ekstra midler fra EU-budgettet til gennemførelsen af ind- og udrejsesystemet

16.11.2018   
               
               
                  DA
               
               
                  Den Europæiske Unions Tidende
               
               
                  L 288/1
               
            
         KOMMISSIONENS DELEGEREDE FORORDNING (EU) 2018/1728
         af 13. juli 2018
         om supplerende regler til forordning (EU) nr. 515/2014, hvad angår tildelingen af ekstra midler fra EU-budgettet til gennemførelsen af ind- og udrejsesystemet
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 515/2014 af 16. april 2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed og om ophævelse af beslutning nr. 574/2007/EF (1), særlig artikel 15, andet afsnit, og
         ud fra følgende betragtninger:
         
                     (1)
                  
                  
                     I henhold til artikel 5, stk. 5, litra b), i forordning (EU) nr. 515/2014 tildeles der 791 mio. EUR til udviklingen af IT-systemer til støtte for forvaltningen af migrationsstrømmene på tværs af de ydre grænser, forudsat at de relevante EU-retsakter vedtages.
                  
               
                     (2)
                  
                  
                     I medfør af artikel 15 i forordning (EU) nr. 515/2014 har Kommissionen beføjelse til at vedtage en delegeret retsakt, hvori fordelingen af det beløb, der er omhandlet i artikel 5, stk. 5, litra b), i forordning (EU) nr. 515/2014 til udviklingen af IT-systemer, fastsættes, hvis fordelingen af dette beløb ikke allerede er fastsat i relevante EU-retsakter.
                  
               
                     (3)
                  
                  
                     Europa-Parlamentets og Rådets forordning (EU) 2017/2226 (2) om oprettelse af ind- og udrejsesystemet. Ind- og udrejsesystemet indgår som en central del af de IT-systemer, der er omhandlet i betragtning 1 og 2. Det er desuden vigtigt, at gennemførelsen af forordning (EU) 2017/2226 indledes uden yderligere ophold, således at systemet kan være fuldt operationelt senest i 2020 som planlagt.
                  
               
                     (4)
                  
                  
                     I artikel 64 i forordning (EU) 2017/2226 specificeres de omkostninger, der påløber i forbindelse med gennemførelsen af ind- og udrejsesystemet, og som skal dækkes over Unionens almindelige budget, hvorved disse omkostninger støttes 100 %. I nævnte bestemmelse fastsættes imidlertid hverken størrelsen af de ekstra midler, der skal afsættes til dækning af disse omkostninger, eller fordelingen pr. type omkostninger og på støttemodtagerne.
                  
               
                     (5)
                  
                  
                     Fra den finansieringsramme, der er fastsat i artikel 5, stk. 5, litra b), i forordning (EU) nr. 515/2014, bør der i alt stilles 480 241 000 EUR til rådighed til dækning af omkostningerne i forbindelse med anvendelsen af artikel 64, stk. 1 og 2, i forordning (EU) 2017/2226.
                  
               
                     (6)
                  
                  
                     Ud af dette samlede beløb bør der stilles 287 863 000 EUR til rådighed for Det Europæiske Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed (»eu-LISA«), som i henhold til artikel 37 i forordning (EU) 2017/2226 skal dække omkostningerne i forbindelse med oprettelsen og driften af ind- og udrejsesystemets centrale system, kommunikationsinfrastrukturen, den nationale ensartede grænseflade, webtjenesten og det register, der er omhandlet i artikel 63, stk. 2, i forordning (EU) 2017/2226, således som det er fastsat i artikel 64, stk. 1, i denne forordning.
                  
               
                     (7)
                  
                  
                     Ud af dette samlede beløb bør der stilles 192 378 000 EUR til rådighed for medlemsstaterne til dækning af de omkostninger, der påløber i forbindelse med integrationen af den eksisterende nationale grænseinfrastruktur og dens forbindelse til den nationale ensartede grænseflade samt i forbindelse med hosting af den nationale ensartede grænseflade, således som det er fastsat i artikel 64, stk. 2, i forordning (EU) 2017/2226. Dette beløb bør desuden dække omkostningerne i forbindelse med oprettelsen og driften af den nationale ensartede grænseflade, der er omhandlet i artikel 64, stk. 1, i forordning (EU) 2017/2226, da disse omkostninger påløber både eu-LISA og medlemsstaterne.
                  
               
                     (8)
                  
                  
                     I henhold til artikel 64, stk. 2, andet afsnit, i forordning (EU) 2017/2226 kan de 192 378 000 EUR ikke anvendes til at støtte de omkostninger, der er nævnt i dette afsnit. Disse omkostninger er dog støtteberettigede inden for rammerne af de nationale programmer under Fonden for Intern Sikkerhed, der blev oprettet ved forordning (EU) nr. 515/2014, med den medfinansieringssats, der er omhandlet i artikel 16, stk. 3, 4 og 5, i forordning (EU) nr. 514/2014.
                  
               
                     (9)
                  
                  
                     Da forordning (EU) 2017/2226 bygger på Schengenreglerne, har Danmark i medfør af artikel 4 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, besluttet at gennemføre forordning (EU) 2017/2226 i sin nationale lovgivning. Danmark er derfor bundet heraf i medfør af international ret.
                  
               
                     (10)
                  
                  
                     Denne forordning udgør en udvikling af bestemmelser i Schengenreglerne, som Det Forenede Kongerige ikke deltager i, jf. Rådets afgørelse 2000/365/EF (3); Det Forenede Kongerige deltager derfor ikke i vedtagelsen af denne forordning, som ikke er bindende for og ikke finder anvendelse i Det Forenede Kongerige. Denne forordning bør derfor ikke rettes til Det Forenede Kongerige.
                  
               
                     (11)
                  
                  
                     Denne forordning udgør en udvikling af bestemmelser i Schengenreglerne, som Irland ikke deltager i, jf. Rådets afgørelse 2002/192/EF (4); Irland deltager derfor ikke i vedtagelsen af denne forordning, som ikke er bindende for og ikke finder anvendelse i Irland. Denne forordning bør derfor ikke rettes til Irland.
                  
               
                     (12)
                  
                  
                     For så vidt angår Island og Norge udgør denne forordning en udvikling af bestemmelser i Schengenreglerne, jf. aftalen mellem Rådet for Den Europæiske Union og Republikken Island og Kongeriget Norge om disse staters associering i gennemførelsen, anvendelsen og udviklingen af Schengenreglerne (5), henhørende under det område, der er nævnt i artikel 1, litra A og B, i Rådets afgørelse 1999/437/EF (6).
                  
               
                     (13)
                  
                  
                     For så vidt angår Schweiz udgør denne forordning en udvikling af bestemmelser i Schengenreglerne, jf. aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (7), henhørende under det område, der er nævnt i artikel 1, litra A og B, i afgørelse 1999/437/EF sammenholdt med artikel 3 i Rådets afgørelse 2008/146/EF (8).
                  
               
                     (14)
                  
                  
                     For så vidt angår Liechtenstein udgør denne forordning en udvikling af bestemmelser i Schengenreglerne, jf. protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (9), henhørende under det område, der er nævnt i artikel 1, litra A og B, i afgørelse 1999/437/EF sammenholdt med artikel 3 i Rådets afgørelse 2011/350/EU (10).
                  
               
                     (15)
                  
                  
                     For at sikre øjeblikkelig anvendelse af foranstaltningerne i denne forordning bør den træde i kraft dagen efter offentliggørelsen i Den Europæiske Unions Tidende.
                  
               
                     (16)
                  
                  
                     Foranstaltningerne i denne forordning er i overensstemmelse med udtalelsen fra sagkyndige fra alle medlemsstater, som specifikt blev hørt med henblik herpå.
                  
               
                     (17)
                  
                  
                     Forordning (EU) nr. 515/2014 bør ændres i overensstemmelse hermed —
                  
               VEDTAGET DENNE FORORDNING:
         
            Artikel 1
            
               1.   Der tildeles et samlet beløb på 480 241 000 EUR fra Unionens almindelige budget til dækning af omkostningerne til gennemførelsen af forordning (EU) 2017/2226, jf. artikel 64 i nævnte forordning.
            
            
               2.   Det i stk. 1 omhandlede beløb tages fra de 791 000 000 EUR, der er øremærket til udviklingen af de IT-systemer, der er omhandlet i artikel 5, stk. 5, litra b), i forordning (EU) nr. 515/2014.
            
         
         
            Artikel 2
            Det i artikel 1, stk. 1, omhandlede beløb skal anvendes som følger:
            
                        a)
                     
                     
                        287 863 000 EUR tildeles Det Europæiske Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed, der blev oprettet ved forordning (EU) nr. 1077/2011, til dækning af de omkostninger, der er omhandlet i artikel 64, stk. 1, i forordning (EU) 2017/2226.
                     
                  
                        b)
                     
                     
                        192 378 000 EUR tildeles medlemsstaterne til dækning af de omkostninger, der er omhandlet i artikel 64, stk. 2, i forordning (EU) 2017/2226, samt de omkostninger, der påløber i forbindelse med oprettelsen og driften af den nationale ensartede grænseflade som omhandlet i artikel 64, stk. 1, i forordning (EU) 2017/2226. I henhold til artikel 64, stk. 1 og 2, i forordning (EU) 2017/2226 beløber bidraget fra Unionens budget til de påløbne omkostninger sig til 100 % af de samlede støtteberettigede udgifter. Dette bidrag fordeles i lige store andele til medlemsstaterne.
                     
                  
         
            Artikel 3
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            Udfærdiget i Bruxelles, den 13. juli 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 150 af 20.5.2014, s. 143.
         
            (2)  Europa-Parlamentets og Rådets forordning (EU) 2017/2226 af 30. november 2017 om oprettelse af et ind- og udrejsesystem til registrering af ind- og udrejseoplysninger og oplysninger om nægtelse af indrejse vedrørende tredjelandsstatsborgere, der passerer medlemsstaternes ydre grænser, om fastlæggelse af betingelserne for adgang til ind- og udrejsesystemet til retshåndhævelsesformål og om ændring af konventionen om gennemførelse af Schengenaftalen og forordning (EF) nr. 767/2008 og (EU) nr. 1077/2011 (EUT L 327 af 9.12.2017, s. 20).
         
            (3)  Rådets afgørelse 2000/365/EF af 29. maj 2000 om anmodningen fra Det Forenede Kongerige Storbritannien og Nordirland om at deltage i visse bestemmelser i Schengenreglerne (EFT L 131 af 1.6.2000, s. 43).
         
            (4)  Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengenreglerne (EFT L 64 af 7.3.2002, s. 20).
         
            (5)  EFT L 176 af 10.7.1999, s. 36.
         
            (6)  Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengenreglerne (EFT L 176 af 10.7.1999, s. 31).
         
            (7)  EUT L 53 af 27.2.2008, s. 52.
         
            (8)  Rådets afgørelse 2008/146/EF af 28. januar 2008 om indgåelse, på Det Europæiske Fællesskabs vegne, af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (EUT L 53 af 27.2.2008, s. 1).
         
            (9)  EUT L 160 af 18.6.2011, s. 21.
         
            (10)  Rådets afgørelse 2011/350/EU af 7. marts 2011 om indgåelse, på Den Europæiske Unions vegne, af protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne, navnlig for så vidt angår afskaffelsen af kontrollen ved de indre grænser og personbevægelser (EUT L 160 af 18.6.2011, s. 19).